บลจ.วรรณห่วงเศรษฐกิจไทย
วิกฤตยุโรปทุบ‘ส่งออก’เดี้ยง ชูกองทุนพันธบัตรหนีหุ้นสวิง
31 ส.ค. 2555

วิกฤตยุโรปทุบ‘ส่งออก’เดี้ยง ชูกองทุนพันธบัตรหนีหุ้นสวิง
บลจ.วรรณ ห่วงเศรษฐกิจไทยอืด ส่งออกฉุดแรง แนะพักเงิน 1AM-TG เน้นลงพันธบัตรไทย
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ปัญหาของเศรษฐกิจยุโรปส่งผลให้การส่งออกไทยปรับตัวลดลงอย่างมีนัยสำคัญตั้งแต่ไตรมาส 2 โดยในเดือน ก.ค.ที่ผ่านมา การส่งออกของไทยไปยังยุโรปปรับตัวลดลง 21.4% เมื่อเทียบกับช่วงเดียวกันของปีก่อน ขณะที่เดือน มิ.ย.ติดลบ 18.3% 
นอกจากนี้ วิกฤตเศรษฐกิจยังส่งผลโดยอ้อมต่อเศรษฐกิจประเทศคู่ค้าของไทย โดยเฉพาะประเทศจีน ซึ่งเป็นตลาดส่งออกหลัก คิดเป็นประมาณ 12% ของการส่งออกรวมหดตัวลง 7.5% เมื่อเทียบช่วงเดียวกันของปีก่อน ลดลงครั้งแรกในรอบ 6 เดือน ขณะที่การส่งออกไปยังสหรัฐในเดือน ก.ค. ลดลงเหลือ 2.3% จากเดือน มิ.ย. อยู่ที่ 3.1%
บลจ.วรรณ ยังประเมินว่า เศรษฐกิจไทยปีนี้น่าจะเติบโตได้ประมาณ 5.4% ขณะที่เงินเฟ้อเฉลี่ยอยู่ที่ 3.21% จากราคาน้ำมันที่กำลังปรับตัวสูงขึ้น ราคาอาหารและสินค้าเกษตรมีโอกาสปรับตัวสูงขึ้นจากอากาศแปรปรวน
นายวิน กล่าวว่า สำหรับผู้ที่ต้องการหลีกเลี่ยงความผันผวนของตลาดหุ้น หรือราคาสินค้าโภคภัณฑ์ อาจพิจารณาลงทุนในตราสารหนี้ในประเทศ โดยเฉพาะในช่วงที่แนวโน้มอัตราดอกเบี้ยน่าจะยังทรงตัวอยู่ในระดับต่ำ เพื่อรักษาการเติบโตของเศรษฐกิจ 
นอกจากกองทุนตราสารหนี้อายุ 3 เดือน 6 เดือนแล้ว ผู้ลงทุนอาจพิจารณากองทุนตราสารหนี้ที่ให้สภาพคล่องสูงและให้ผลตอบแทนดีในกองทุนเปิดวรรณพันธบัตรไทย (1AM-TG) ซึ่งเน้นลงทุนพันธบัตรรัฐบาลไทยในรอบปีไม่น้อยกว่า 80% ซื้อขายได้ทุกวันทำการและรับเงินค่าขายคืนได้ในวันทำการถัดไป
สำหรับผลการดำเนินงานของกองทุน 1 AM-TG ค่อนข้างสม่ำเสมอ โดยทีมผู้จัดการกองทุนเน้นการซื้อขายพันธบัตรรัฐบาลที่มีสภาพคล่องสูงเท่านั้น เพื่อเพิ่มอัตราผลตอบแทนให้กับกองทุน โดย ณ วันที่ 24 ส.ค. 2555 ผลตอบแทนย้อนหลัง 3 เดือน 6 เดือน และ 12 เดือน เท่ากับ 3.96% 3.41% และ 3.07% ต่อปี เมื่อเทียบเกณฑ์เปรียบเทียบจากอัตราดอกเบี้ยเงินฝากธนาคารใหญ่ 3 แห่งในช่วงเวลาเดียวกัน ซึ่งอยู่ที่ 2.48% 2.83% และ 2.98% ต่อปี และผลตอบแทนนับตั้งแต่ต้นปีอยู่ที่ 3.17% ต่อปี